Kindermolesteerder vir die derde keer in hegtenis geneemIan Venter Foto: Facebook Kinderregte-aktiviste is ontstoke nadat ŉ bekende tandarts van George in die Wes-Kaap vir die derde keer in hegtenis geneem en op borgtog vrygelaat is. Ian Venter is in Desember 2014 skuldig bevind op aanklag van seksuele misdade met ŉ jong seun, en staan ook tereg op ŉ soortgelyke aanklag in die Thembalethu-streekshof. Hy is Maandag in hegtenis geneem nadat hy na bewering die voorwaardes van sy vonnis oortree het. Die 45-jarige pa van drie is tot vier jaar huisarres gevonnis nadat hy op verskeie aanklagte, waaronder seks met ŉ minderjarige seun, skuldig bevind is. Een van die voorwaardes van sy vonnis was dat hy nie met kinders mag werk nie. Dit het egter aan die lig gekom dat hy kinders by sy tandheelkundige praktyk behandel het terwyl hy sy vonnis uitgedien het. Hy is Maandag by die praktyk in die middestad van die dorp in hegtenis geneem en hy het Woensdag aansoek gedoen om borgtog. Hy is vrygelaat op borgtog van R5 000 en die saak is uitgestel tot 25 Julie vir verdere ondersoek. Hy moet egter op 9 Junie in die Thembalethu-streekshof verskyn in verband met ŉ ander saak. Venter het verlede jaar skuld ontken op aanklag dat hy ŉ 12-jarige seun seksueel aangerand het toe die seun op 11 April 2015 by sy huis in Heroldsbaai oorgeslaap het. Venter is in hegtenis geneem deur die eenheid vir gesinsgeweld en seksuele oortredings in George. Volgens die polisie het die beskuldigde by die gastekamer van sy huis ingegaan waar die 12-jarige seun geslaap het en hy het aan hom gevat. Die kind het by Venter se seun gekuier. Joanne Barrett, woordvoerder van Vroue en Mans teen Kindermishandeling in die Wes-Kaap, het gesê sy en haar kollegas is ontstoke oor die hof se besluit om Venter vry te laat op borgtog, ondanks sy vorige skuldigbevinding en hangende saak teen hom. “Wie is aanspreeklik vir die misdade wat gepleeg word tydens huisarres? Wie beskerm ons kinders? Moet iets verskriklik eers gebeur voor die regstelsel hierdie sake in ŉ ernstige lig beskou? Venter toon duidelik geen respek vir die reg nie. Dit is in die belang van die samelewing om hom agter tralies te hou.”